b'\n_START_ARTICLE_\nNeil Armstrong (hokejski sodnik)\n_START_SECTION_\nKariera\n_START_PARAGRAPH_\nArmstrong je pri\xc4\x8del igrati hokej v Galtu, a ni nikoli pri\xc5\xa1el dalj od mladinske amaterske kategorije. Neko\xc4\x8d so mu ponudili, da bi sodil tekmo v isti ligi. Armstrong je ponudbo sprejel in kasneje opravil \xc5\xa1e izpit in certifikat za sojenje v ligi OHA._NEWLINE_Svojo prvo tekmo v ligi NHL je sodil 17. novembra 1957 pri starosti 24 let. Na tisti tekmi, igrali so Boston Bruins in Toronto Maple Leafs, sta se mo\xc5\xa1tvi proti koncu tekme zapletli v pretep. Armstrong je zaustavil pretep, v katerega je bil vpleten Fern Flaman, ki je kasneje drsal z bingljajo\xc4\x8do roko in razgla\xc5\xa1al "Zlomil si mi roko!" Kasneje se je izkazalo, da se je Flaman zgolj \xc5\xa1alil._NEWLINE_V svoji karieri je bil Armstrong resno po\xc5\xa1kodovan le enkrat in ni nikoli zamudil nobene tekme, zaradi \xc4\x8desar se ga je prijel vzdevek "Jekleni mo\xc5\xbe". Edina njegova te\xc5\xbeja po\xc5\xa1kodba ga je doletela leta 1971, ko je hokejist mo\xc5\xa1tva Philadelphia Flyers Gary Dornhoefer padel vzdol\xc5\xbe ograde in pri tem odbil Armstronga v steklo. Dornhoeferjeva palica je Armstrongovo roko porezala in zlomila kost, zaradi \xc4\x8desar je bil primoran tri mesece nositi mavec. 16. oktobra 1973 so na slavnosti v dvorani Detroit Olympia po\xc4\x8dastili Armstronga, saj je sodil \xc5\xbee svojo 1314. tekmo, s \xc4\x8dimer je podrl prej\xc5\xa1nji rekord Georga Hayesa._NEWLINE_Vsega skupaj je Armstrong do upokojitve leta 1978 sodil na 1.744 tekmah. Po upokojitvi je postal skavt mo\xc5\xa1tva Montreal Canadiens._NEWLINE_Leta 1991 je bil sprejet v Hokejski hram slavnih lige NHL._NEWLINE_Njegov sin Doug Armstrong je kasneje postal direktor NHL mo\xc5\xa1tva Dallas Stars.'